东君
作者：屈原
朝代：战国
主题：楚辞
篇章：九歌

paragraphs: 暾将出兮东方，照吾槛兮扶桑
抚余马兮安驱，夜皎皎兮既明
驾龙輈兮乘雷，载云旗兮委蛇
长太息兮将上，心低徊兮顾怀
羌声色兮娱人，观者儋兮忘归
縆瑟兮交鼓，萧钟兮瑶簴
鸣篪兮吹竽，思灵保兮贤姱
翾飞兮翠曾，展诗兮会舞
应律兮合节，灵之来兮敝日
青云衣兮白霓裳，举长矢兮射天狼
操余弧兮反沦降，援北斗兮酌桂浆
撰余辔兮高驰翔，杳冥冥兮以东行。